আনোয়ারুল করীম

আনোয়ারুল করীম একজন বাংলাদেশী শিক্ষাবিদ, লোকবিজ্ঞানী। ঢাকা বিশ্ববিদ্যালয় থেকে তিনিই সর্বপ্রথম বাউল গবেষণার জন্য পিএইচডি ডিগ্রি লাভ করেন। তার লেখা দ্য বাউলস্ অব বাংলাদেশ একটি উল্লেখযোগ্য গবেষণামূলক গ্রন্থ। আবুল আহসান চৌধুরীর রচনাকৃত লালন শাহ (১৭৭৪–১৮৯০) গ্রন্থে আনোয়ারুল করীমের লালন বিষয়ক গবেষণাকে সূত্র হিসেবে ব্যবহার করেছেন।

 প্রারম্ভিক জীবন 

আনোয়ারুল করীম ১৯৩৯ সালের ২৩ অক্টোবরে ব্রিটিশ ভারতের বঙ্গ প্রদেশের যশোর জেলার লাউড়ি গ্রামে (বর্তমানে বাংলাদেশের একই জেলার মণিরামপুর উপজেলায় অবস্থিত) জন্মগ্রহণ করেন। তার পৈতৃক নিবাস অধুনা কেশবপুর উপজেলার কুড়িয়াখালী গ্রামে। তার পিতার নাম করীম বখশ ও মাতার নাম বেগম রহিমা খাতুন। ১৯৫৪ সাল থেকে তিনি কুষ্টিয়ার মঙ্গলবাড়ীয়াতে স্থায়ীভাবে বসবাস শুরু করেণ।

আনোয়ারুল করীম কুষ্টিয়া কলেজে প্রথম উচ্চশিক্ষা গ্রহণ করেণ। পরবর্তীতে তিনি ঢাকা বিশ্ববিদ্যালয়ে ভর্তি হন এবং ১৯৬২ সালে ইংরেজিতে স্নাতকোত্তর সম্পন্ন করেন।

 কর্ম জীবন 

১৯৬২ সালের স্নাতকোত্তর শেষ করে তিনি কুষ্টিয়া সরকারি কলেজের ইংরেজি বিভাগের অধ্যাপক হিসেবে যোগদান করেন। তিনি ১৯৬৩ সালে কুষ্টিয়া জেলা প্রশাসনের সহযোগিতায় তিনি লালন লোকসাহিত্য কেন্দ্র প্রতিষ্ঠিত করেন। পরবর্তীতে যা লালন একাডেমি হিসেবে আত্মপ্রকাশ করে। ১৯৭১ সালের ফেব্রুয়ারি–মার্চ মাসে তিনি কুষ্টিয়াতে স্বাধীন বাংলা সাহিত্যিক ও শিল্পী সংগ্রাম পরিষদ গঠন করেণ এবং সভাপতি নির্বাচিত হন।

 গবেষণা 

আনোয়ারুল করীম ১৯৫৫ সালে কুষ্টিয়া কলেজের ছাত্রাবস্থায় হারান ফকির নামক এক রিকশাচালকের কাছে প্রথম লালন সঙ্গীত শোনেন।

তিনি 'বাউল কবি লালন শাহ' শীর্ষক প্রবন্ধ রচনা করেণ যা একই ১৯৫৮ সালের ৪ মে দৈনিক ইত্তেফাক পত্রিকায় প্রকাশিত হয়। ১৯৬৩ সালের মে মাসে 'বাউল কবি লালন শাহ' শীর্ষক আরও একটি প্রবন্ধ রচনা করেণ যা কুষ্টিয়া থেকে প্রকাশিত হয়, এর দ্বিতীয় সংস্করণও কুষ্টিয়া থেকে ১৯৬৬ সালের জুলাই মাসে প্রকাশিত হয়। ১৯৬৬ সালে 'লালন গীতিকায় সুফীবাদের প্রভাব' শীর্ষক একটি প্রবন্ধ রচনা করেণ যা বাংলা একাডেমি পত্রিকায় প্রকাশিত হয়। সাপ্তাহিক চিত্রালী পত্রিকায় ১৯৭৩ সালের ১৩ জুলাই তার রচনাকৃত 'লালন সম্পর্কে নতুন তথ্য' প্রবন্ধ প্রকাশিত হয়।

তিনি নীলিমা ইব্রাহিমের তত্বাবধানে বাউল বিষয়ক একটি অভিসন্দর্ভ রচনা করেণ যার নাম 'বাউল: একটি অধ্যাত্ববাদী সাধনা' (বাউল মতবাদ একটি মৌলিক ধর্ম)। এই গবেষণার জন্য ১৯৭৭ সালে তিনি ঢাকা বিশ্ববিদ্যালয় থেকে ডক্টর অব ফিলোসফি অর্জন করেণ।

অন্যান্য লালন গবেষকদের মতো আনোয়ারুল করীমও লালনের জন্মস্থান নিয়ে কোনো সিদ্ধান্তে উপনীত হতে পারেননি।

 মৃত্যু 
আনোয়ারুল করীম ২০২৫ সালের ৩১ মে মহাখালীর ইউনিভার্সেল মেডিকেল কলেজ ও হাসপাতালে সকাল এগারোটার দিকে মৃত্যুবরণ করেণ। বাদ জোহরে গুলশান কেন্দ্রীয় মসজিদে প্রথম জানাজা অনুষ্ঠিত হয় এবং আড়াইটার দিকে বনানী মসজিদে দ্বিতীয় জানাজা অনুষ্ঠিত হওয়ার পর মরদেহ কুষ্টিয়াতে নিয়ে আসা হয়। কুষ্টিয়া কেন্দ্রীয় পৌর গোরস্থানে তাকে সমাধিস্থ করা হয়।

 তথ্যসূত্র 

 বহিঃসংযোগ 



বিষয়শ্রেণী:১৯৩৯-এ জন্ম
বিষয়শ্রেণী:২০২৫-এ মৃত্যু
বিষয়শ্রেণী:বাংলাদেশী গবেষক
বিষয়শ্রেণী:কুষ্টিয়া সরকারি কলেজের প্রাক্তন শিক্ষার্থী
বিষয়শ্রেণী:কুষ্টিয়া সরকারি কলেজের শিক্ষক
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:যশোর জেলার ব্যক্তি
বিষয়শ্রেণী:কুষ্টিয়ার শিক্ষায়তনিক
বিষয়শ্রেণী:ইসলামী বিশ্ববিদ্যালয়, বাংলাদেশের শিক্ষক